b'\n_START_ARTICLE_\nD\xc3\xb8gnrytme\n_START_PARAGRAPH_\nD\xc3\xb8gnrytmer er de processer hos levende organismer, der gentager sig med en regelm\xc3\xa6ssighed af cirka et d\xc3\xb8gn. Det kan dreje sig om b\xc3\xa5de biokemiske, fysiologiske og adf\xc3\xa6rdsm\xc3\xa6ssige processer. D\xc3\xb8gnrytmer ses hos blandt andet planter, dyr, svampe og cyanobakterier._NEWLINE_D\xc3\xb8gnrytmen tillader organismerne at forberede sig p\xc3\xa5 de tilbagevendende \xc3\xa6ndringer i det omgivende milj\xc3\xb8 som d\xc3\xb8gnets cyklus indeb\xc3\xa6rer. Hos mange dyr har d\xc3\xb8gnrytmen betydning for s\xc3\xb8vnen.\n_START_SECTION_\nBiologisk ur hos pattedyr\n_START_PARAGRAPH_\nDet prim\xc3\xa6re biologiske "ur" i pattedyr befinder sig i den nucleus suprachiasmaticus (forkortet SCN efter det engelske navn suprachiasmatic nucleus), en gruppe af celler placeret i hypothalamus. En \xc3\xb8del\xc3\xa6ggelse af SCN resulterer i et komplet frav\xc3\xa6r af en regelm\xc3\xa6ssig s\xc3\xb8vn/v\xc3\xa5gen-rytme._NEWLINE_SCN modtager information om belysning gennem \xc3\xb8jnene. Nethinden indeholder "klassiske" lysreceptorer ("stave" og "tappe"), som anvendes til konventionelt syn. Men nethinden indeholder ogs\xc3\xa5 specialiserede ganglionceller, som har direkte forbindelse til SCN. Disse celler indeholder fotopigmentet melanopsin, og deres signaler f\xc3\xb8lger den s\xc3\xa5kaldte tractus retinohypothalamicus, som f\xc3\xb8rer til SCN. Hvis celler fra SCN fjernes og dyrkes, beholder de deres egen rytme i frav\xc3\xa6r af eksterne signaler._NEWLINE_SCN tolker information om dags- og natl\xc3\xa6ngde fra nethinden og videregiver det til koglekirtlen, en meget lille struktur formet som en kogle og placeret i epithalamus. Som respons udskiller koglekirtlen hormonet melatonin. Sekretionen af melatonin n\xc3\xa5r sit maksimum om natten og ebber ud i dagstimerne, og dets tilstedev\xc3\xa6relse giver information om natl\xc3\xa6ngden.'